សមាជិក​សភា​អាមេរិកាំង​រិះគន់​លើ​ភាព​យឺតយ៉ាវ​នៅ​សាលាក្តី​ខ្មែរ​ក្រហម
សាមជិក​សភា​អាមេរិក Ed Royce សំអាង​ថា​ដំណើរការ​​​កន្លង​មក​មាន​ការចំណាយ​ពេលជា​ច្រើនឆ្នាំ​ផង​និង​​ចំណាយ​លុយ​អស់ច្រើន​ផង​។
សមាជិកសភាអាមេរិកាំងម្នាក់បានស្តីបន្ទោសសាលាក្តីខ្មែរក្រហមចំពោះភាពយឺតយ៉ាវក្នុងការស្វែងរកយុត្តិធម៌ជូនជនរងគ្រោះហើយបានសម្តែងការព្រួយបារម្ភថាវាអាចជាការបដិសេធចោលនូវយុត្តិធម៌។ ថ្វីត្បិតតែសាលាក្តីខ្មែរក្រហមដែលចូលរួមដោយអ.ស.បបានចាប់ផ្តើមជំនុំជម្រះទោសសំណុំរឿង០០២ជាបឋមបន្ទាប់ពីសំណុំរឿង០០១មែន ប៉ុន្តែសមាជិកសភាអាមេរិកាំងម្នាក់គឺលោក Ed Royce បានសម្តែងការខកចិត្តចំពោះដំណើរការកាត់ទោសមានភាពយឺតយ៉ាវក្នុងការស្វែងរកយុត្តិធម៌ជូនជនរងគ្រោះ។ លោកថ្លែងយ៉ាងដូច្នេះដោយយោងថាមានការចំណាយពេលជាច្រើនឆ្នាំផងនិង ចំណាយលុយអស់ច្រើនផងហើយគឺមានតែអតីតកម្មាភិបាលខ្មែរក្រហមម្នាក់ គឺកាំង ហ្កេកអ៊ាវ ហៅឌុចដែលត្រូវនាំខ្លួនមកកាត់ទោស។ លោក Ed Royce សមាជិកសភាខាងគណបក្សសាធារណរដ្ឋមកពីមណ្ឌល៤០ នៃរដ្ឋកាលីហ្វ័រញ៉ាដែលមានពលរដ្ឋខ្មែរអាមេរិកាំងរស់នៅច្រើននោះ បានថ្លែង ប្រាប់វីអូអេផ្នែកខេមរភាសាតាមរយៈអ៊ីម៉េលកាលពីចុងសប្តាហ៍មុនថា ជារឿងស្រងាកចិត្តដែលរហូតមកទល់ពេលនេះមានជនជាប់ចោទតែម្នាក់គត់គឺកាំង ហ្កេកអ៊ាវ ហៅឌុចនៃរបបឃោរឃៅត្រូវគេកាត់ទោស។ លោកបានថ្លែងថា៖ «រឿងនេះជាដំណើរការរីកចម្រើនយ៉ាងយឺតណាស់សម្រាប់តុលាការដែលចំណាយពេលវេលា៨ឆ្នាំ ហើយទទួលបានថវិកាជាច្រើនរយលានដុល្លារពី សហគមន៍អន្តរជាតិ។ សភាស.រ.អាបានសម្តែងក្តីបារម្ភរបស់ខ្លួនលើអំពើពុករលួយនិងការគ្រប់គ្រងបែបមិនសមរម្យ។ ជាអកុសល តុលាការនេះកំពុងរងនូវការជ្រៀតជ្រែកផ្នែកនយោបាយក្នុងលំដាប់ខ្ពស់បំផុតផងដែរ»។ សាលាក្តីខ្មែរក្រហមចំណាយថវិកាជាង១៥០លានដុល្លារហើយមកទល់ពេល នេះចាប់តាំងពីតុលាការនេះកើតឡើងកាលពីឆ្នាំ២០០៣។ ការកាត់ទោស ឌុច ក្នុងសំណុំរឿង០០១នៅសាលាដំបូងឲ្យជាប់គុក៣៥ឆ្នាំបានកើតឡើងកាលពីចុងខែមិថុនាឆ្នាំ២០១០ពីបទដែលឌុចត្រូវគេចោទថាបានជាប់ទាក់ទិននឹងការស្លាប់មនុស្សជាង១២.០០០នាក់ពេលឌុចកាន់កាប់ជាប្រធានគុកទួលស្លែងឬហៅថាមន្ទីរស២១។ សំណុំរឿងនេះកំពុងស្ថិតក្នុងដំណើរការប្តឹងឧទ្ធរណ៍នៅឡើយ។ តុលាការខ្មែរក្រហមទទួលរងការរិះគន់យ៉ាងខ្លាំងរឿងអំពើពុករលួយកាត់ប្រាក់ ខែបុគ្គលិកសូកបាន់ អ្នកមានអំណាច ការជ្រៀតជ្រែកផ្នែកនយោបាយដែល រដ្ឋាភិបាល ប្រកាសមិនអនុញ្ញាតឲ្យមានការចោទប្រកាន់ទោសបន្ថែមលើជន ជាប់ចោទបន្ថែមទៀត ការមិនអនុញ្ញាតឲ្យសាក្សីសំខាន់ៗ៦នាក់ក្នុងរដ្ឋាភិបាល បច្ចុប្បន្នហើយជាអតីតមេដឹកនាំខ្មែក្រហមផងនោះទៅបំភ្លឺនៅតុលាការ។ លោក Ed Royce ជាសមាជិកគណៈកម្មាធិការការបរទេសនិងហិរញ្ញវត្ថុរបស់ សភាអាមេរិកបានអះអាងថា ខ្មែរក្រហមជាអ្នកទទួលខុសត្រូវចំពោះការស្លាប់ បាត់បង់ជីវិតពលរដ្ឋខ្មែរ២លាននាក់។ ហើយអ្នកនៅរស់រានជីវិតពីរបបខ្មែរក្រហមមានសេចក្តីប៉ងប្រាថ្នាច្បាស់លាស់ថានឹងយកអ្នកដឹកនាំរបបកាប់សម្លាប់នោះមកកាត់ទោសវិញ។ លោកបានបន្ថែមថា៖ «ការកាប់សម្លាប់នេះគឺជាឧក្រិដ្ឋកម្មដ៏គួរឲ្យតក់ស្លុតត្រូវប្រព្រឹត្តឡើងប្រឆាំងនឹងពលរដ្ឋកម្ពុជា ក៏ប៉ុន្តែយើងគ្រប់គ្នាមានចំណាប់អារម្មណ៍ចង់ឃើញយុត្តិធម៌កើតមានឡើង»។ លោកបានបន្ថែមសេចក្តីថា៖ «នៅស.រ.អាមានពាក្យស្លោកមួយថា យុត្តិធម៌ដែលត្រូវពន្យារពេល គឺជាយុត្តិធម៌ដែលគេបដិសេធ។ ហើយខ្ញុំបារម្ភខ្លាចថាករណីនេះជាករណីកើតឡើងក្នុងប្រទេសកម្ពុជា»។ លោក ហ៊ុយ វណ្ណៈ អ្នកនាំពាក្យសាលាក្តីខ្មែរក្រហមបានទទួលស្គាល់ថាមានការ ចោទប្រកាន់ច្រើនមកលើសាលាក្តីខ្មែរក្រហម ទាក់ទងនឹងការយឺតយ៉ាវ ការជ្រៀតជ្រែកផ្នែកនយោបាយនិងអំពើពុករលួយមែន ក៏ប៉ុន្តែការណ៍ពិតជាក់ស្តែង មិនមែនកើតមានដូចការចោទប្រកាន់នោះទេ។ លោក ហ៊ុយ វណ្ណៈ បានពន្យល់ ថា ក្រុមអ្នកជំនាញបានស្រាវជ្រាវហើយតែពុំបានបញ្ជាក់ពីអំពើពុករលួយទេ ហើយមួយវិញទៀតតុលាការខ្មែរក្រហមដំណើរការទៅតាមច្បាប់ មិនមានការ ជ្រៀតជ្រែកផ្នែកនយោបាយពីរដ្ឋាភិបាលនិងអ.ស.បឡើយ ពីព្រោះលោកអះអាង ថាទាំងអ.ស.បនិងរដ្ឋាភិបាលជាស្ថាប័នផ្សេងពីតុលាការ។ ដោយឡែកទាក់ទងនឹងការលើកឡើងពីភាពយឺតយ៉ាវរបស់សាលាក្តីខ្មែរក្រហមវិញលោក ហ៊ុយ វណ្ណៈបានអះអាងថាសាលាក្តីខ្មែរក្រហមកំពុងធ្វើដំណើរទៅលឿនជាងសាលាក្តីនៅក្នុងប្រទេសផ្សេងៗទៀតដោយសារអ្វីៗស្ថិតនៅក្នុងប្រទេស។ «ហើយដំណើរការសាលាក្តីមកដល់ពេលនេះវាជានីតិវិធីដែលយើងមិនអាចគេច វេសពីនីតិវិធីបានទេ។ យើងមិនអាចធ្វើលឿនដូចអ្វីដែលយើងគិតទុកក៏ប៉ុន្តែយើង ត្រូវអនុវត្តទៅតាមនីតិវិធីដែលជាការតម្រូវរបស់ច្បាប់ក៏ដូចជាការទាមទាររបស់ ភាគីនីមួយៗ។ បើយើង ធ្វេសប្រហែសណាមួយមត៌កហ្នឹង នឹងត្រឡប់មកវិញ។ ដូច្នេះមន្ត្រីច្បាប់បំពេញទៅតាមអ្វីដែលជានីតិវិធី ការលើកឡើងរបស់ភាគី នីមួយៗ។ ហើយទាំងអស់នេះហើយដែលគេហៅថា ដំណើរការនីតិរដ្ឋ»។ ទោះជាយ៉ាងក៏ដោយលោក សមាជិកសភា Ed Royce បានអះអាងថាពលរដ្ឋ ខ្មែរអាមេរិកាំងចង់ឃើញអតីតមេដឹកនាំខ្មែរក្រហមបន្ថែមទៀតត្រូវនាំយកមក កាត់ទោសក្រៅពីការអះអាងថាពួកគេមានការមិនសប្បាយចិត្តចំពោះការមិន អនុញ្ញាតឲ្យមានការចូលរួមច្រើនជាសាធារណៈ។ «ពលរដ្ឋខ្មែរអាមេរិកាំងភាគច្រើនបំផុតដែលខ្ញុំបាននិយាយជាមួយនោះ សម្តែង ភាពតប់ប្រម៉ល់ចំពោះសាលាក្តីខ្មែរក្រហមដែលពុំបានបើកទូលាយ ដល់សាធារណជន។ ហើយគ្មានជនជាប់ចោទបន្ថែមទៀតត្រូវនាំខ្លួនមកកាត់ទោស រួមទាំងមន្ត្រីខ្លះក្នុងរដ្ឋាភិបាលបច្ចុប្បន្នផងដែរ»។ លោក ហ៊ុយ វណ្ណៈវិញបានថ្លែងថាសាលាក្តីខ្មែរក្រហមកើតឡើង៣០ឆ្នាំក្រោយ ពីរបបខ្មែរក្រហមបានដួលរលំ ដូច្នេះមានខ្មែរក្រហមខ្លះបានស្លាប់ បើពុំដូច្នោះទេ ចំនួននៃជនជាប់ចោទអាចនឹងកើនឡើង។ «យើងនៅចាំបានថានៅមុនពេលដែលដំណើរការនេះកើតឡើង យើងក៏ដឹង ហើយថាមេដឹកនាំខ្មែរក្រហមជាន់ខ្ពស់ដូចជាប៉ុល ពតក៏ស្លាប់ កែ ពកក៏ស្លាប់ សុន សេន ក៏ស្លាប់ តាម៉ុកក៏ស្លាប់។ ហើយយើងគិតមើលប្រសិនបើអ្នកទាំងអស់ ហ្នឹងនៅរស់ប្រហែលជា ឬក៏ច្បាស់ណាស់ថាអ្នកទាំងអស់នោះគឺជាចំនួនបន្ថែម ទៀតនៅក្នុងសំណុំរឿងហើយ។ តែធ្វើដូចម្តេចបើអ្នកទាំងអស់នោះស្លាប់បាត់ ទៅហើយ។ ហើយចំនួនដែលមាននៅសល់គឺមានតែចំនួនដែលយើងឃើញជាក់ស្តែង ដែលដំណើរការរហូតមកដល់ពេលនេះគឺសំណុំរឿង០០១ និងសំណុំរឿង០០២»។ សាលាក្តីខ្មែរក្រហមគ្រោងនឹងកាត់ទោសសំណុំរឿង០០២ដែលមានពួកអតីតមេដឹកនាំខ្មែរក្រហមបួននាក់ទៀតលើអង្គសេចក្តីនៅចុងឆ្នាំនេះ គឺនួន ជា បងធំទី២ ខៀវ សំផន ប្រមុខរដ្ឋ អៀង សារី រដ្ឋមន្ត្រីការបរទេស អៀង ធិរិទ្ធ រដ្ឋមន្ត្រីក្រសួងសង្គមកិច្ចពីបទឧក្រិដ្ឋកម្មសង្គា្រម ឧក្រិដ្ឋកម្មប្រឆាំងនឹងមនុស្សជាតិ ឧក្រិដ្ឋកម្មប្រល័យពូជសាសន៍ ដែលសង្ស័យថាមានជាប់ទាក់ទិននឹងការកាប់សម្លាប់ពលរដ្ឋខ្មែរជិតពីរលាននាក់នៅចន្លោះឆ្នាំ១៩៧៥ ដល់ឆ្នាំ១៩៧៩។ សាលាក្តីនេះកំពុងមានការប្រទាញប្រទង់គ្នាក្នុងការនាំខ្លួនជនសង្ស័យ៥នាក់បន្ថែមទៀតមកជំនុំជម្រះទោសគឺសំណុំរឿង០០៣ និង០០៤៕